"Najomiljenije pjesme Jacqueline Kennedy-Onasis" (2/1/02) - 2002-01-02
Caroline Kennedy-Schlossberg objavila izbor pjesama koje joj je majka čitala dok je bila dijete
U ovo naše vrijeme kompjuterskih video igara, televizije i atraktivnih holivudskih filmova, knjižnice se moraju žestoko natjecati da privuku pažnju čitatelja - i to više negoli ikad ranije. Caroline Kennedy-Schlossberg, kći pokojnog predsjednika Johna F. Kennedyja, nedavno je ponudila svoju pomoć na jednom javnom čitanju u New Yorku. Saga obitelji Kennedy o velikim uspjesima i tragedijama dokumentirana je u stotinama knjiga i inspirirala je desetke romana. Na neki je način onda i prirodno da je velika ljubav i poštovanje za književnost i poeziju duboko usađeno u obitelj Kennedy. Štovanje pisane riječi bilo je očigledno u najemocionalnijim govorima predsjednika Johna F. Kennedyja, pokojnog senatora Roberta Kennedyja i sadašnjeg senatora Edwarda Kennedyja, koji su svi često citirali autore poput Shakespearea i Tennysona. Sad je Caroline Kennedy-Schlossberg, kći pokojnog predsjednika Johna F. Kennedyja i Jacqueline Kennedy-Onassis, objavila izbor pjesama koje joj je majka čitala dok je bila dijete, uključujući tu i nekoliko pjesama koje je napisala sama gospođa Kennedy-Onasis. Zbirka pod naslovom "Najomiljenije pjesme Jacqueline Kennedy-Onasis" jedan je od najiznenađujućih bestsellera ove prazničke sezone. Na jednom nedavnom javnom čitanju iz svoje knjige, gospođa Kennedy-Schlossberg odvojila je trenutak kako bi objasnila kakva je uistinu bila njezina majka. "Ona je zaista vjerovala u moć riječi. Mnogi ljudi, kad misle o njoj, misle o njenom stilu i imidžu, no za mene je to samo početak. Tako da sam uistinu htjela podijeliti s ljudima, sad kad je ona postala dio povijesti, neke stvari koje ja znam o njoj i koje je čine posebnom - a to su čitanje i ideje." U okviru svog sudjelovanja u petogodišnjoj obrazovnoj inicijativi Američke bibliotekarske udruge pod nazivom U vašoj biblioteci, gospođa Kennedy-Schlossberg čita pjesme iz svoje knjige polaznicima sedmog i osmog razreda osnovne škole u jednoj biblioteci u Harlemu. Prije čitanja izrekla je jedan citat svoje majke. "Čitajte kako biste pobjegli, čitajte kako biste doživjeli pustolovinu, kako biste se zaljubili, no uvijek čitajte velike pisce. Otkrit ćete na vaše zadovoljstvo da su oni lakši za čitanje i da u njima više uživate negoli u drugorazrednim piscima. Oni taknu vašu maštu, vaše najdublje čežnje, a kad je vaša mašta uzburkana, ona vas može povesti stazama za koje niste nikad ni sanjali da biste mogli njima krenuti. Budete li čitali krasan jezik, razvit ćete, a da toga uopće nećete biti svjesni, štovanje prema vrlini koje može uobličiti vaš život." Caroline Kennedy-Schlosseberg nastavila je potom čitati izbor iz poezije Langstona Hughesa, Williama Butlera Yeatsa i Roberta Frosta. Svi su oni uvršteni u njezinu knjigu. Izdavači nas uvjeravaju da općenito uzevši čitatelji nemaju neki veliki apetit za poezijom. Primjerice, vrlo je rijetka pojava da se knjiga poezije pojavi na listi najprodavanijih knjiga New York Timesa. A ipak, tamo se već tjednima nalazi zbirka Najomiljenije pjesme Jacqueline Kennedy-Onassis. Još je upečatljivije da na listi bestsellera, u ovom trenutku, to nije jedina knjiga pjesama. Uz nju, tu se nalaze još dvije druge. Katie Long iz izdavačke kuće Hyperion - koja je objavila knjigu gospođe Kennedy-Schlossberg - ima svoju teoriju o ovom pjesničkom fenomenu. "Svi mi volimo cijelu obitelj Kennedy. Ima i u tome nečega. No mislim da je ovo vrijeme kad se cijela zemlja okrenula malo više razmišljanju i introspekciji, želeći na neki način pronaći utjehu. Mislim da je vrijeme objavljivanja ove knjige bilo nevjerojatno dobro pogođeno." Unatoč žestokoj konkurenciji kompjuterskih video igara, filmova i televizije, knjige se još uvijek dobro drže, a biblioteke su daleko od toga da budu prazne. Prema Marshi Spyros, koordinatorici u Newyorškoj gradskoj knjižnici, to je djelomično i zbog toga što ljudi razmišljaju o nekim vrlo ozbiljnim stvarima. "Knjižnice se koriste više negoli ikad ranije. Uvijek postoji jedna međusobna veza između povijesno ili ekonomski teških vremena i korištenja knjižnica. Nakon 11. rujna imali smo ljude bez posla, ljude s cijelim nizom različitih potreba koji su dolazili u knjižnice kako bi te potrebe pokušali zadovoljiti." Poezija na listi bestsellera. Ljudi provode više vremena u knjižnicama. Dobar dio posljednjih pedeset godina, obrazovni djelatnici su od nas tražili da više čitamo i manje gledamo televiziju. Možda se to konačno i ostvaruje.